ΓΡΑΠΤΗ ΕΡΩΤΗΣΗ E-0257/96 υποβολή: Paul Lannoye (V) προς την Επιτροπή (9 Φεβρουαρίου 1996)

Θέμα: Ασφάλεια των μικρών παιδιών στα αυτοκίνητα

Παρά τις πραγματικές προσπάθειες των κρατών μελών να μειώσουν τη θνησιμότητα των επιβατών αυτοκινήτων, μια κατηγορία ηλικίας, δηλαδή τα πιο νεαρά άτομα, αντιστέκεται συχνά σ' όλες τις νομοθετικές, ρυθμιστικές και τεχνικές απόπειρες που πραγματοποιούνται προς την κατεύθυνση αυτή.

Όμως η χρησιμοποίηση συστημάτων συγκράτησης προσαρμοσμένων στην ηλικία και τις διαστάσεις των μικρών παιδιών θεωρείται, εκεί όπου κατέστη υποχρεωτική, απολύτως καθοριστικός παράγοντας μείωσης του κινδύνου, υπό τον όρο ότι τηρούνται οι διάφορες προϋποθέσεις που έχουν σχέση με την έγκριση των ειδικών καθισμάτων για παιδιά.

Η Οδηγία του Συμβουλίου της 16ης Δεκεμβρίου 1991 όσον αφορά την προσέγγιση των νομοθεσιών των κρατών μελών σχετικά με την υποχρεωτική χρησιμοποίηση της ζώνης ασφαλείας στα οχήματα κάτω των 3,5 τόννων (91/671/ΕΟΚ) ((ΕΕ L 373 της 31.12.1991, σελ. 26.)) ορίζει συγκεκριμένα ότι «τα κράτη μέλη εξασφαλίζουν ότι εντός αυτών των οχημάτων τα παιδιά ηλικίας κάτω των δώδεκα ετών και ύψους κάτω των 150 cm τα οποία καταλαμβάνουν τα καθίσματα που είναι εφοδιασμένα με ζώνες συγκρατούνται με εγκεκριμένο σύστημα συγκράτησης κατάλληλο για το ύψος και το βάρος τους» (άρθρο 2).

Μπορεί η Επιτροπή να αναφέρει:

1. Πόσα κράτη μέλη έχουν μέχρι σήμερα εναρμονίσει τη νομοθεσία τους προς τη διάταξη αυτή και ενημέρωσαν σχετικά την Επιτροπή όπως ορίζεται στο άρθρο 8, Ά 1 και 3;

2. Πώς αποτιμά τις συγκριτικές μελέτες που αφορούν τα καθίσματα για παιδιά, μελέτες που αποκαλύπτουν τρία μειονεκτήματα των καθισμάτων αυτών δηλαδή τη δυσκολία εγκατάστασης, την αδυναμία προσαρμογής σ' όλους τους τύπους οχημάτων και την ανεπαρκή ανθεκτικότητά τους;

3. Εάν θεωρεί το σύστημα ISOFIX ρύθμιση κατάλληλη για τα τρία ανωτέρω προβλήματα 7

4. Πότε σκοπεύει με γνώμονα τα ανωτέρω σημεία να ενσωματώσει στην κοινοτική νομοθεσία τον κανονισμό των Ηνωμένων Εθνών UΝ-ΕCΕ 44.03 που αναθεωρήθηκε πρόσφατα;

5. Εάν επεξεργάζεται νέα νομοθεσία που θα καθιστά υποχρεωτική την ένδειξη για τα μπροστινά καθίσματα ότι είναι άκρως επικίνδυνο να χρησιμοποιούνται καθίσματα για παιδιά με την πλάτη γυρισμένη προς τον δρόμο όταν η θέση του συνοδηγού είναι εξοπλισμένη με αερόσακο;

Απάντηση του κ. Bangemann εξ ονόματος της Επιτροπής (2 Απριλίου 1996)

1. Σύμφωνα με την οδηγία 91/671/ΕΟΚ ((ΕΕ L 373, 31.12.1991. )) σχετικά με την υποχρεωτική χρησιμοποίηση της ζώνης ασφαλείας στα οχήματα κάτω των 3,5 τόνων, όλα τα κράτη μέλη, εξαιρουμένου του Βελγίου, έχουν εισάγει στην εθνική νομοθεσία τους διατάξεις που αφορούν την ασφάλεια των παιδιών μικρής ηλικίας τα οποία επιβαίνουν σε οχήματα. Ως προς το εν λόγω κράτος μέλος, το Συμβούλιο της Επικρατείας εξετάζει, προκειμένου να γνωμοδοτήσει επ' αυτού, ένα αντίστοιχο σχέδιο, για το οποίο η Επιτροπή εξέφρασε θετική γνώμη. Πρόκειται, στη συγκεκριμένη περίπτωση, για το τελευταίο στάδιο πριν από τη δημοσίευση των επίμαχων διατάξεων.

Η Επιτροπή δεν έχει λάβει γνώση της μελέτης στην οποία αναφέρεται το Αξιότιμο Μέλος. Ωστόσο, τα προβαλλόμενα μειονεκτήματα ορισμένων τύπων παιδικών καθισμάτων είναι δυνατόν να ξεπεραστούν, εάν όλα αυτά τα καθίσματα είναι σύμφωνα με τον Κανονισμό 44 της Οικονομικής Επιτροπής για την Ευρώπη (ΟΕΕ) των Ηνωμένων Εθνών, και ιδίως με την πρόσφατη σειρά τροποποιήσεων 03 (R44.03.). Αν και δεν αντικατοπτρίζεται ακόμη στην κοινοτική νομοθεσία, πολλά κράτη μέλη έχουν υιοθετήσει τον Κανονισμό 44 για τους σκοπούς της εθνικής νομοθεσίας.

2. Το σύστημα Isofix θα καταστήσει πιθανώς καταλληλότερη την εγκατάσταση παιδικών καθισμάτων στα αυτοκίνητα, αλλά χωρίς κατ' ανάγκη να βελτιώνεται η ασφάλεια σε σύγκριση με ένα ορθά τοποθετημένο κάθισμα, σύμφωνο προς τον R44.03. Παρόλα ταύτα, η Επιτροπή μελετά το θέμα τροποποίησης της ισχύουσας οδηγίας για τις αγκυρώσεις των ζωνών ασφαλείας (76/115/ΕΟΚ ((ΕΕ L 24, 30.1.1976. ))) προκειμένου να διευκολύνει την ενσωμάτωση των καταλληλότερων βάσεων στήριξης σε όλους τους νέους τύπους οχημάτων στο μέλλον.

Η Επιτροπή προγραμματίζει, αργότερα φέτος, να υποβάλει πρόταση ώστε να συμπεριλάβει τις διατάξεις του Κανονισμού 44, τόσο όσον αφορά τα ενσωματωμένα, όσο και τα χωριστά συστήματα συγκράτησης παιδιών σε σχετική οδηγία.

3. Η Επιτροπή αναμένει ότι θα εγκριθεί τροποποίηση της παρούσας οδηγίας για τις ζώνες ασφαλείας (77/541/ΕΟΚ ((ΕΕ L 220, 29.8.1977. ))) στο εγγύτατο μέλλον, βάσει της οποίας θα απαιτείται η τοποθέτηση προειδοποιητικής επισήμανσης σε όλα τα νέα οχήματα που είναι εφοδιασμένα με αερόσακκο στη θέση του συνοδηγού.